# 1 Vuoden 2018 seurakuntavaalit

Sisällys

[1 Vuoden 2018 seurakuntavaalit 1](#_Toc507579471)

[1.1 Seurakuntavaalit 2018 1](#_Toc507579472)

[1.2 Vaalilainsäädäntö ja siinä tapahtuneet muutokset 1](#_Toc507579473)

[1.3 Seurakuntavaaliohjeet 2](#_Toc507579474)

[1.4 Äänioikeus 2](#_Toc507579475)

[1.5 Vaalikelpoisuus 3](#_Toc507579476)

[1.6 Valittavien valtuutettujen määrä 3](#_Toc507579477)

[1.7 Äänestäminen 4](#_Toc507579478)

[1.8 Seurakuntien yhdistyminen 1.1.2019 5](#_Toc507579479)

## Seurakuntavaalit 2018

Seurakuntavaaleissa valitaan seurakunnan kirkkovaltuuston jäsenet. Seurakuntayhtymään kuuluvissa seurakunnissa valitaan yhtymän yhteisen kirkkovaltuuston jäsenet ja yhtymään kuuluvien seurakuntien seurakuntaneuvoston jäsenet. Vaalit toimitetaan joka neljäs vuosi samanaikaisesti kaikissa seurakunnissa.

Seurakuntavaalit ovat välittömät, salaiset ja suhteelliset. Kaikilla äänioikeutetuilla on yhtäläinen äänioikeus.

Vuoden 2018 vaalit toimitetaan **sunnuntaina 18.11.2018.** Ennakkoäänestysaika on tiistaista lauantaihin 6.-10.11.2018.

## Vaalilainsäädäntö ja siinä tapahtuneet muutokset

Seurakuntavaalien keskeisistä periaatteista, kuten äänioikeudesta ja vaalikelpoisuudesta säädetään kirkkolaissa (1054/1993). Kirkon vaalijärjestyksessä (416/2013) säädetään kirkkolakia täydentävästi valitsijayhdistyksistä, ehdokasasettelusta, äänioikeutettujen luetteloista, vaalien toimittamisesta ja vaalin tuloksen laskemisesta. Valittavien valtuutettujen määrästä säädetään kirkkojärjestyksessä (1055/1993).

Vaalisäännöksiin on tulossa voimaan kevään 2018 aikana seuraavia muutoksia:

Seurakuntavaalien ajankohta ja ennakkoäänestyspaikat

Seurakuntavaalien vaalipäivä siirtyy viikkoa myöhemmäksi marraskuun kolmanteen sunnuntaihin 18.11.2018. Ennakkoäänestyksen aloittaminen siirtyy vastaavasti viikkoa myöhemmäksi ja ennakkoäänestyspäivät muuttuvat. Ennakkoäänestys alkaa tiistaina 6.11.2018 ja jatkuu lauantaihin 10.11.2018. Kirkkoherranvirasto ei ole enää pakollinen ennakkoäänestyspaikka. Vaalilautakunta määrää ennakkoäänestyspaikat, joista yhden tulee olla auki joka päivä klo 9-18.

Vaalilautakunnan jäsenen, vaalitoimitsijan ja –avustajan kelpoisuus

Seurakuntavaalien ehdokas tai hänen puolisonsa, lapsensa, sisaruksensa tai vanhempansa ei voi toimia enää samassa seurakunnassa vaalilautakunnan jäsenenä, vaalilautakunnan varajäsenenä, vaalitoimitsijana eikä vaaliavustajana. Puolisolla tarkoitetaan aviopuolisoa sekä ehdokkaan kanssa avioliitonomaisissa olosuhteissa tai rekisteröidyssä parisuhteessa elävää henkilöä. Kirkkoherraa koskevat samat esteellisyyssäännökset ja tämän vuoksi hän ei enää välttämättä ole vaalilautakunnan jäsen, vaikka se on suositeltavaa.

Äänioikeutettujen luettelo

Äänioikeutettujen luetteloon ei enää tulostu äänioikeutettujen osoitteita. Turvakiellosta tulostetaan luetteloon merkintä. Äänioikeutettujen luettelon julkisuutta on tarkastamiselle varattuna ajankohtana tiukennettu. Tietojaan voivat luettelosta tarkastaa vain saman seurakunnan jäsenet.

Muita muutoksia

Ilmoituskortti tulee äänestysalueisiin jakautuneissa seurakunnissa lähettää viimeistään 30. päivänä ennen vaalipäivää niille äänioikeutetuille, joiden osoite on tiedossa. Viimeinen lähetyspäivä on siten perjantai 19.10.2018.

## Seurakuntavaaliohjeet

Tämä kirkkohallituksen vaaliohje on laadittu seurakuntien avuksi seurakuntavaalien toimittamiseksi. Lisäksi kirkkohallitus on laatinut seurakuntavaaleissa tarvittavat lomakepohjat ja mallit kuulutuksille sekä pohjat vaalilautakuntien kokouspöytäkirjoille.

Tässä ohjeessa käytetään sovellettavasta vaalilainsäädännöstä lyhenteitä:

KL= kirkkolaki
KVJ= kirkon vaalijärjestys
KJ= kirkkojärjestys

Viittauksessa on lyhenteen perässä ensin luvun numero, tämän jälkeen pykälänumero ja pilkun jälkeen momentin numero. Esimerkiksi KVJ 2:3,1 tarkoittaa kirkon vaalijärjestyksen 2 luvun 3 pykälän 1 momenttia.

Tämän ohjeen liitteenä on myös vaalien hallinnollinen aikataulu. Vaalien aikataulu ja lähes kaikki vaaliasiakirjat ja lomakkeet on tallennettu *info.seurakuntavaalit*.fi -sivuille, josta niitä voi tulostaa.

## Äänioikeus

Äänioikeus seurakuntavaaleissa on kaikilla viimeistään 18.11.2018 eli vaalipäivänä 16 vuotta täyttävillä (synt. 18.11.2002 tai aiemmin) kirkon jäsenillä, joilla on kotikuntalaissa tarkoitettu kotikunta Suomessa. Äänioikeutta käytetään siinä seurakunnassa, jossa äänioikeutettu on merkitty seurakunnan läsnä olevaksi jäseneksi 15.8.2018. (KL 23:12)

Seurakunnan poissaolevalla jäsenellä ei ole äänioikeutta seurakuntavaaleissa. Poissaolevalla jäsenellä tarkoitetaan seurakunnan jäsentä, joka asuu pysyvästi ulkomailla ja jolla tästä syystä ei ole kotikuntalaissa tarkoitettua kotikuntaa Suomessa.

## Vaalikelpoisuus

Vaalikelpoisuus tarkoittaa kelpoisuutta olla ehdokkaana seurakunnan kirkkovaltuustoon tai seurakuntayhtymässä yhtymän yhteiseen kirkkovaltuustoon ja seurakunnan seurakuntaneuvostoon.

Vaalikelpoinen seurakunnan ja seurakuntayhtymän luottamustoimeen on kristillisestä vakaumuksesta tunnettu 18 vuotta täyttänyt seurakunnan konfirmoitu jäsen, joka ei ole vajaavaltainen. Vaalikelpoisuusiän on seurakuntavaaleissa täytyttävä viimeistään vaalipäivänä eli 18.11.2018. (KL 23:2)

Seurakunnan ja seurakuntayhtymän viranhaltijoita ja työntekijöitä koskee erityinen vaalikelpoisuuden rajoitus. Kirkkovaltuustoon vaalikelpoinen ei ole kyseisen seurakunnan viranhaltija tai työntekijä. Jos seurakunta kuuluu seurakuntayhtymään, ei tämän yhtymän eikä siihen kuuluvan seurakunnan viranhaltija ja työntekijä myöskään ole vaalikelpoinen yhteiseen kirkkovaltuustoon tai yhtymään kuuluvien seurakuntien seurakuntaneuvostoihin. Viranhaltija tai työntekijä ei ole vaalikelpoinen, olipa hän päätoiminen tai sivutoiminen. (KL 23:3,2)

Seurakuntavaaleissa voidaan asettaa ehdokkaaksi vain sellainen vaalikelpoinen seurakunnan jäsen, joka on

antanut siihen suostumuksensa. (KL 23:3,1)

## Valittavien valtuutettujen määrä

Valittavien valtuutettujen lukumäärä määräytyy seurakunnan ja seurakuntayhtymän väkiluvun perusteella.

**KIRKKOVALTUUSTON JÄSENTEN LUKUMÄÄRÄ**

Kirkkovaltuustoon valitaan jäseniä seurakunnan väkiluvun eli vaalivuoden alussa läsnä olevien jäsenten

määrän mukaisesti seuraavasti (KJ 8:1):

1 000 tai vähemmän 11

1 001 – 4 000 15

4 001 – 7 000 19

7 001 – 10 000 23

10 001 – 20 000 27

20 001 – 50 000 33

yli 50 000 39

Toimielimen jäsenten määrä määräytyy siten suoraan säännöksen perusteella. Kirkon vaalijärjestyksen 2:12 mukaan vaalilautakunnan tulee laatia kuulutus, jossa on ilmoitettava kirkkovaltuustoon valittavien jäsenten määrä. Tämän perusteella vaalilautakunnan tehtävänä on todeta seurakunnan väkiluvun perusteella, montako jäsentä kirkkovaltuustoon tulee valita.

**SEURAKUNTANEUVOSTON JÄSENTEN LUKUMÄÄRÄ**

Seurakuntayhtymään kuuluvan seurakunnan seurakuntaneuvostossa on kirkkoherran lisäksi vähintään 8 ja

enintään 16 muuta seurakuntavaaleilla valittavaa jäsentä. Vaaleilla valittavien jäsenten lukumäärä määräytyy seurakunnan väkiluvun perusteella seuraavasti (KJ 10:12):

2 000 tai vähemmän 8

2 001 – 4 000 10

4 001 – 10 000 12

10 001 – 20 000 14

yli 20 000 16

Toimielimen jäsenten määrä määräytyy siten suoraan säännöksen perusteella. Kirkon vaalijärjestyksen 2:12

mukaan vaalilautakunnan tulee laatia kuulutus, jossa on ilmoitettava yhteiseen kirkkovaltuustoon ja seurakuntaneuvostoon valittavien jäsenten määrä. Tämän perusteella vaalilautakunnan tehtävänä on todeta seurakunnan väkiluvun perusteella, montako jäsentä seurakuntaneuvostoon tulee valita.

**YHTEISEN KIRKKOVALTUUSTON PAIKKAJAKO SEURAKUNTIEN KESKEN**

Seurakuntayhtymän yhteisen kirkkovaltuuston tulee vahvistaa viimeistään kesäkuussa 2018 yhteisen kirkkovaltuuston jäsenten paikkojen jako yhtymään kuuluvien seurakuntien lukumäärän sekä seurakuntien edellisen vuodenvaihteen väkilukujen perusteella. (KJ 10:9)

Yhteiseen kirkkovaltuustoon valitaan jäseniä seurakuntien yhteenlasketun väkiluvun mukaan seuraavasti (KJ 10:9):

10 000 tai vähemmän 21

10 001 – 20 000 31

20 001 – 40 000 41

40 001 – 150 000 51

150 001 – 300 000 61

yli 300 000 91

Yhteinen kirkkovaltuusto voi erityisestä syystä päättää vaalikaudeksi kerrallaan, että yhteisen kirkkovaltuuston jäsenmäärä on säädettyä pienempi pariton luku, kuitenkin vähintään 11 jäsentä. (KL 11:7)

Jäsenten paikoista annetaan kullekin seurakunnalle ensin kaksi paikkaa. Muut paikat jaetaan seurakuntien

väkilukujen suhteessa. Jos kuitenkin seurakuntayhtymään kuuluvia seurakuntia on enemmän kuin kaksikymmentä, tällöin annetaankin kullekin seurakunnalle ensin yksi paikka, jonka jälkeen muut paikat jaetaan seurakuntien väkilukujen suhteessa. (KL 11:7)

## Äänestäminen

Äänioikeutettu voi äänestää valintansa mukaan joko ennakkoon tai vaalipäivänä. Ennakkoon voi äänestää missä tahansa yleisessä ennakkoäänestyspaikassa koko maan alueella, mutta varsinaisena vaalipäivänä 18.11.2018 äänioikeutettu voi äänestää vain oman seurakuntansa tai äänestysalueensa äänestyspaikassa. Jos seurakunta on jaettu äänestysalueisiin, äänioikeutetuille tulee lähettää ilmoituskortti, jossa on tiedot vaalipäivän äänestyspaikasta.

Äänioikeutta ei voi käyttää asiamiehen välityksellä.

Ennakkoäänestyspaikkoja ovat vaalilautakunnan ennalta määräämät äänestyspaikat. Tietoa ennakkoäänestyspaikoista löytyy kootusti muun muassa *seurakuntavaalit.fi* –sivuilta. Äänestyspaikoista tulisi tiedottaa myös seurakunnan ja/tai seurakuntayhtymän omilla sivuilla.

Ennakkoäänestyspaikkoja tulisi sijoittaa mahdollisuuksien mukaan myös sairaaloihin, laitoksiin ja muihin ympärivuorokautista hoitoa antaviin yksiköihin sekä kouluihin.

Lisäksi vaalilautakunnalla on pyynnöstä velvollisuus järjestää kotiäänestys henkilölle, jonka kyky liikkua ja toimia on siinä määrin rajoittunut, ettei hän pääse äänestyspaikalle ilman kohtuuttomia vaikeuksia. Kotiäänestyksen yhteydessä voi äänestää myös kotiäänestykseen oikeutetun kanssa samassa taloudessa asuva omaishoitaja. (ks. tarkemmin KVJ 2:32)

## Seurakuntien yhdistyminen 1.1.2019

Seurakuntavaaleissa noudatetaan uutta seurakuntajakoa, jos vaalit ovat seurakuntajaotuksen muutosta edeltävänä vuonna. Ehdokkaiden ja vaalilautakuntien jäsenten vaalikelpoisuus luottamustoimeen sekä seurakunnan äänioikeutetun jäsenen kelpoisuus valitsijayhdistyksen perustajajäseneksi määräytyvät tällöin uuden jaotuksen mukaisesti. (KVJ 2:57)

Kun seurakunnat lakkautetaan ja niiden tilalle perustetaan uusi seurakunta 1.1.2019, tuomiokapitulin asettama järjestelytoimikunta ja järjestelytoimikunnan valitsema vaalilautakunta hoitavat vaalista johtuvat toimet uuden perustettavan seurakunnan alueella. (KJ 13:8)

Jos seurakunta tai osa siitä liitetään toiseen seurakuntaan 1.1.2019 alkaen, on sen seurakunnan vaalilautakunnan, johon seurakunta tai alue liitetään, hoidettava vaalista johtuvat toimet näin muodostetun seurakunnan alueella. (KVJ 2:56,1) Sen seurakunnan, josta alue siirretään toiseen seurakuntaan, on tarvittaessa annettava vaalilautakunnalle luettelo kaikista niistä äänioikeusiän saavuttaneista seurakunnan jäsenistä, jotka asuvat siirrettävällä alueella. (KVJ 2:56,2)